Diari Oficial de la Generalitat Valenciana


Sumari del DOGV 6578, del 02-08-2011 (2011/8245)

RESOLUCIÓ de 14 de juliol de 2011, del director general de Justícia de la Conselleria de Justícia i Benestar Social, per la qual es resol inscriure els nous Estatuts de l'Il·lustre Col·legi Oficial d'Odontòlegs i Estomatòlegs de València i es disposa la seua publicació en el Diari Oficial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6578

Data del DOGV
:   02-08-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/8245


Data del document
:   14-07-2011

Organisme emissor
:   Conselleria de Justícia i Benestar Social

Tipus de document
:   Resolució

Descriptors 

:   * València
    * reglament intern
    * legislació
    * odontologia
    * col·legi professional

RESOLUCIÓ de 14 de juliol de 2011, del director general de Justícia de la Conselleria de Justícia i Benestar Social, per la qual es resol inscriure els nous Estatuts de l'Il·lustre Col·legi Oficial d'Odontòlegs i Estomatòlegs de València i es disposa la seua publicació en el Diari Oficial de la Comunitat Valenciana. [2011/8245]  
Vist l'expedient de modificació estatutària instruït a instància de l'Il·lustre Col·legi Oficial d'Odontòlegs i Estomatòlegs de València, inscrit amb el número 82 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció dels nous Estatuts en el dit Registre, atenent als següents   
  
Fets  
  
Primer  
Carlos Roldán López, en nom i representació de l'Il·lustre Col·legi Oficial d'Odontòlegs i Estomatòlegs de València, va presentar en data 1 de juny de 2011 sol·licitud d'inscripció dels seus nous Estatuts al Registre de Col·legis Professionals i de Consells Valencians de Col·legis Professionals de la Comunitat Valenciana, acompanyant certificat del secretari, amb el vistiplau del president, de la seua aprovació el 12 de maig de 2011 per l'Assemblea General.   
  
Segon  
Amb data 7 de juny de 2011, es va formular requeriment d'esmena de la documentació aportada juntament amb la sol·licitud, pel Servei d'Entitats Jurídiques.   
  
Tercer  
Amb dates 13 de juny de 2011 i 22 de juny de 2011, van tindre entrada en el Registre de la Conselleria de Justícia escrits de l'Il·lustre Col·legi Oficial d'Odontòlegs i Estomatòlegs de València, mitjançant els quals s'esmenava la seua sol·licitud en els termes requerits.   
  
Fonaments de dret  
  
Primer  
Els nous Estatuts respecten totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon  
L'Il·lustre Col·legi Oficial d'Odontòlegs i Estomatòlegs de València ha aprovat els seus nous Estatuts per l'Assemblea General.  
  
Tercer  
L'expedient ha estat tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia i Benestar Social, competent per així disposar-ho l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 75/2011, de 24 de juny, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
  
Vistos l'article 36 de la Constitució i l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel que s'aprova el seu Reglament de desplegament; i la resta de disposicions complementàries de pertinent aplicació, es dicta la següent resolució,  
  
Primer  
Inscriure els nous Estatuts de l'Il·lustre Col·legi Oficial d'Odontòlegs i Estomatòlegs de València al Registre de Col·legis Professionals i de Consells Valencians de Col·legis Professionals de la Comunitat Valenciana.  
  
Segon  
Publicar la present Resolució en el Diari Oficial de la Comunitat Valenciana.  
  
Contra la present Resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere adient.  
  
València, 14 de juliol de 2011.- El director general de Justícia: Julián Ángel González Sánchez.  
  
  
   
Estatuts  
  
Títol I  
Disposicions generals  
i relacions amb les administracions públiques  
  
Capítol I  
Disposicions generals  
  
Article 1. Naturalesa jurídica  
L'Il·lustre Col·legi Oficial d'Odontòlegs i Estomatòlegs de la província de València, és una corporació de dret públic, amb personalitat jurídica pròpia i plena capacitat per al compliment dels seus fins, públics i privats.   
El col·legi estarà integrat pels professionals odontòlegs i estomatòlegs de la província de València.  
  
Article 2. Jurisdicció territorial  
L'àmbit del col·legi s'estendrà a tot el territori de la província de València. La seua jurisdicció territorial és provincial i la seua seu fixa a la ciutat de València.  
  
Article 3. Règim jurídic  
El funcionament i règim jurídic del col·legi, en l'àmbit de la seua competència, es regirà per la Llei de Col·legis Professionals, tant estatal com autonòmica, pel Reial Decret 2828/1998, de 23 de desembre, pel qual s'aproven els Estatuts Generals d'Odontòlegs i Estomatòlegs i el seu Consell i pels presents Estatuts.   
També seran aplicables quantes lleis i reglaments afecten aquest col·legi en la seua condició de corporació del dret públic.  
  
Article 4. Col·legiació  
És requisit indispensable, per a l'exercici de la professió d'odontòleg i estomatòleg, estar incorporat al col·legi.   
El col·legi, dins de l'àmbit de la seua competència, serà l'única organització que enquadre, obligatòriament, tots els odontòlegs i estomatòlegs. En el cas de societats professionals, que tinguen com a objecte l'exercici de la professió o les seues activitats, és requisit indispensable per al mateix la inscripció en el registre de societats professionals del col·legi.  
El col·legi dins de l'àmbit de la seua competència serà l'única organització que enquadre, obligatòriament, les societats professionals que tinguen com a objecte l'exercici de la professió o les seues activitats.  
La quota de col·legiació no podrà superar en cap cas els costos associats a la tramitació de la inscripció. El col·legi disposarà de mitjans necessaris perquè els sol·licitants puguen tramitar la seua col·legiació per via telemàtica per mitjà de finestreta única.  
  
Article 5. Principis  
Regiran l'actuació de tots els òrgans del col·legi els principis d'independència, representativitat, actuació democràtica, seguretat jurídica i transparència en la seua gestió.   
  
Capítol II  
Relacions amb les administracions públiques  
  
Article 6. Relació amb l'administració autonòmica  
El col·legi, per mitjà dels seus òrgans corresponents, es relacionarà amb l'administració autonòmica a través de la conselleria que resulte competent, d'acord amb la Llei de 4 de desembre de 1997, que regula els col·legis professionals de la Comunitat Valenciana.  
  
Article 7. Relació amb organismes col·legials  
El col·legi estarà representat en el Consell General de Col·legis d'Odontòlegs i Estomatòlegs de la Comunitat Valenciana i igualment estarà integrat en el Consell General de Col·legis de Dentistes d'Espanya amb el qual participarà plenament d'acord amb els seus Estatuts.  
  
Títol II  
Denominació, tractament, domicili, territorialitat i escut  
  
Capítol únic  
  
Article 8. Denominació  
El col·legi es denominarà Il·lustre Col·legi Oficial d'Odontòlegs i Estomatòlegs de València.  
  
Article 9. Tractament  
El col·legi tindrà el tractament d'«il·lustre» i el seu president el d'«il·lustríssim», i queda, conforme la seua tradició, sota l'empara i advocació patronal de santa Apol·lònia.  
  
Article 10. Domicili  
El col·legi estableix la seua seu a la ciutat de València, carrer Luis Merelo y Más, núm. 1 i 3, baixos, CP 46174, i podrà ser modificat per acord de la Junta de Govern aprovat per l'Assemblea General.  
  
Article 11. Escut i insígnies  
L'emblema del col·legi estarà constituït per la Creu de Malta, en color verd oliva, entrellaçada per fulls de coca de corona. Sobre les seues tres aspes superiors, d'esquerra a dreta les paraules «Labora Pro Salutem Espanya». Sobre fons groc anirà dibuixat un àspid, entrellaçat a un instrument plàstic. Sobre l'emblema s'inscriurà la llegenda Col·legi Oficial d'Odontòlegs i Estomatòlegs de València.  
Les insígnies del col·legi seran daurades per als membres de la Junta de Govern, i en color platejat per a la resta de col·legiats. Totes elles seran exclusives de la representació d'aquest col·legi en els actes i fòrums adients.  
  
Títol III  
Fins, competències i règim jurídic  
  
Capítol I  
Fins i competències  
  
Article 12. Fins  
Són fins essencials d'aquesta organització col·legial d'odontòlegs i estomatòlegs:  
a) La regulació i l'ordenació, en l'àmbit territorial de la seua competència, de l'exercici de l'activitat professional de dentista.  
b) La seua representació exclusiva.  
c) El dictat, salvaguarda i observança dels seus principis ètics, deontològics i jurídics.  
d) La promoció permanent dels nivells científic, deontològics, social, cultural econòmics i laboral dels seus col·legiats.  
e) La defensa dels interessos professionals dels col·legiats.  
f) La contribució a la consecució del dret a la protecció de la salut bucal i estomatognàtica de tots els residents a València, i a la regulació justa i equitativa del seu corresponent assistència sanitària.  
g) La protecció dels interessos dels consumidors i usuaris, en l'àmbit de l'exercici de l'activitat de dentista, per als seus col·legiats; tot això sense perjudici de les competències que corresponguen a l'administració pública.  
h) Procurar l'harmonia i col·laboració entre els col·legiats i impedir la competència deslleial entre ells.  
i) Tractar d'aconseguir un més gran nivell d'ocupació dels col·legiats, per a la qual cosa podrà organitzar borses de treball pròpies o participar en la gestió d'altres, tant públiques com privades.  
j) Constituir o participar, en consorcis públics o en fundacions, associacions i altres entitats sense ànim de lucre; així com establir relacions de cooperació amb entitats públiques i privades i, en particular, participar en el camp de la cooperació al desenrotllament bé de forma directa o a través de la col·laboració amb organitzacions no governamentals.  
  
Article 13. Funcions  
Per a la consecució dels seus fins, correspon al col·legi, en el seu àmbit territorial respectiu, l'exercici de les funcions que li atribueix la legislació sobre col·legis professionals, la legislació sobre societats professionals, la legislació sanitària i les disposicions emanades de la Comunitat Autònoma Valenciana i, entre elles:  
a) Representar la professió davant d'organismes públics, institucions, entitats privades, altres organitzacions professionals i, en general, la societat.  
b) Exercitar la defensa de la professió davant de l'administració, institucions, tribunals, entitats i particulars, amb legitimació per a ser part en quants litigis afecten els interessos professionals, i exercitar el dret de petició, d'acord amb la Llei.  
c) Elaborar, vigilar el compliment i fer complir els codis ètics i deontològics propis de l'activitat professional de dentista.   
d) Mantindre i perfeccionar el nivell científic, cultural i deontològic dels col·legiats, mitjançant l'organització, promoció, control i acreditació del seguiment de les activitats de formació continuada i qualssevol altres activitats científic culturals i la participació en comissions de formació continuada o altres òrgans o entitats que servisquen a tal finalitat.  
e) Exercir les funcions que li siguen delegades per les diferents administracions públiques i col·laborar amb aquestes en l'organització d'estudis, emissió d'informes, elaboració d'estadístiques, participació en consells o organismes consultius i altres activitats relacionades amb els seus fins.  
f) Perseguir, denunciar, ser interessat o part, i informar públicament de l'intrusisme i la il·legalitat en els serveis sanitaris odontoestomatològics. Per a la qual cosa demanarà i obtindrà, si fa al cas, la col·laboració, la cooperació i l'auxili de les administracions públiques i de justícia i dels ens amb personalitat jurídica pública que en depenguen; així com informar públicament de quantes actuacions puguen ser enganyoses per a la població o s'aprofiten de la bona fe dels usuaris.  
  
g) Elaborar la informació que calga per a afavorir l'accés a l'exercici professional dels nous titulats, facilitant el coneixement i compliment de qualsevol tipus de disposicions legals que l'afecten.  
h) Vetlar pel dret de la societat a què la salut bucal i estomatognàtica siga atesa per professionals legalment facultats i proporcionada en condicions dignes i competents.  
i) Facilitar als tribunals del seu àmbit territorial, i d'acord amb les lleis, la relació de col·legiats que pogueren ser requerits per a intervindre com a pèrits en els assumptes judicials, o designar-los per si mateixos, segons siga procedent.  
j) Ordenar l'activitat professional dels col·legiats, en l'àmbit de les seues competències, per a vetlar per l'ètica i dignitat professional i pel respecte degut als drets dels particulars, i exercir la facultat disciplinària en l'orde professional i col·legial.  
k) Vigilar la publicitat professional, amb subjecció a les lleis, vetlant per la protecció de la salut i el respecte dels principis ètics i deontològics de la professió.  
l) Intervindre, si fa al cas, en els procediments d'arbitratge en aquells conflictes que per raó de l'exercici de la professió se susciten entre els col·legiats o en aquells que siga designat per a administrar l'arbitratge.  
m) Formalitzar contractes o convenis marc amb societats asseguradores o igualadores, amb ple respecte del que disposa la Llei de Defensa de la Competència, sense perjudici del que disposa la legislació sobre col·legis professionals.  
n) Mantindre una relació constant i activa amb la universitat, per a rebre i proporcionar orientacions actuals i útils, i per al coneixement de les característiques desitjables per als nous professionals, i es podrà a tals efectes col·laborar amb les universitats en l'elaboració dels plans d'estudis, sense detriment del principi d'autonomia universitària.  
  
o) Proposar a les autoritats competents les mesures necessàries per a obtindre el major perfeccionament del sistema assistencial, tant privat com públic, promovent i fomentant tota iniciativa que tinga com a objecte la seua millor eficàcia.  
p) Establir el règim econòmic del col·legi i tots els òrgans que cree.  
q) Editar les publicacions necessàries per a la informació general i científica de tots els col·legiats, així com circulars i cursos que calguen.   
r) Participar en òrgans consultius de l'administració i òrgans administratius de selecció, accés i avaluació de personal, quan aquella ho requerisca o resulte de les disposicions aplicables.  
s) Aprovar els seus Estatuts i reglaments de règim interior.  
t) Evacuar l'informe preceptiu sobre tots els projectes de normes del Consell que afecten la seua professió.  
u) Adoptar les mesures necessàries per a facilitar als col·legiats el complimente de l'obligació legal d'assegurament o garantia financera del risc de danys a persones, causats en ocasió de la prestació d'assistència o serveis d'odontoestomatologia; així com col·laborar amb les administracions sanitàries públiques en la supervisió de les garanties de seguretat i qualitat dels centres sanitaris, on es presten serveis privats d'odontoestomatologia, en els termes legalment establits.  
  
v) Adoptar formats normalitzats propis de recepta oficial, per a dispensació de medicaments i productes sanitaris, en els termes legalment previstos, juntament amb qualssevol documents o formularis d'ús clínic. Per tal de facilitar una assistència adequada en termes clínics i de respecte a la legalitat vigent, amb caràcter orientatiu.  
w) Portar el cens de professionals i de centres sanitaris on es presten serveis odontoestomatològics, el registre de títols i el registre de societats professionals, sense perjuí de les competències de les administracions públiques.  
x) Establir un registre públic de professionals en els termes legalment previstos, accessible a la població i a disposició de les administracions sanitàries.  
i) Totes aquelles altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.  
  
Article 14. Competències en matèria de consumidors i usuaris  
El col·legi escometrà i desenrotllarà quantes funcions redunden en benefici i salvaguarda de la necessària protecció dels interessos dels consumidors i usuaris, respecte a l'exercici de l'activitat de dentista pels col·legiats; i amb este fi:  
1. Constituirà comissions o òrgans unipersonals, dotats de facultats per a analitzar, informar, resoldre, mediar o arbitrar reclamacions dels consumidors i usuaris relacionades amb els serveis prestats. Les comissions estaran constituïdes sota el criteri i decisió de la Junta de Govern.  
2. Atendrà les sol·licituds d'informació sobre els col·legiats i sobre les sancions fermes imposades, així com les peticions d'inspecció o investigació que els formule qualsevol autoritat competent d'un estat membre de la Unió Europea, en els termes que preveu la Llei de Liberalització d'Activitats i Serveis o qualsevol altra que la substituïsca o modifique.  
3. Implantarà un servei d'atenció als consumidors i usuaris, per a tramitar per via electrònica i a distància:  
a) Aquelles queixes i reclamacions referides a l'activitat dels odontòlegs i estomatòlegs col·legiats, que es presentaran davant d'aquest il·lustre col·legi.  
b) Aquelles queixes presentades per associacions i organitzacions de consumidors i usuaris d'àmbit provincial. El servei d'atenció al pacient podrà:  
-Remetre queixa al Consell General, per a la instrucció i resolució de la mateixa, en el cas que s'advertira la possible existència de responsabilitat disciplinària  
-Oferir al reclamant mediació o un altre sistema de resolució de conflictes  
-Arxivar la queixa en el cas que s'advertira la inexistència de responsabilitat disciplinària i la impossibilitat d'aconseguir satisfacció extrajudicial.  
Les referències a col·legiats o a professionals s'entendran així mateix fetes -en allò que els siga aplicable- a les societats professionals que tinguen com a objecte l'exercici de la professió o les seues activitats.  
  
Capítol II  
Règim jurídic  
  
Article 15. Competències orgàniques  
La competència és irrenunciable i s'exercirà pels òrgans col·legials que la tinguen atribuïda com pròpia; llevat dels casos de delegació, substitució o avocació, previstos legalment o en aquests Estatuts.  
  
  
Article 16. Eficàcia i nul·litat dels actes  
1. El règim jurídic dels actes de l'organització col·legial, que estiguen subjectes al dret administratiu, es regirà pel que disposa la legislació sobre col·legis professionals i sobre el règim jurídic de les administracions públiques, o les disposicions que les substituïsca o modifique.  
2. La notificació d'acords, que haja de ser personal, es realitzarà en el domicili que a tals efectes de notificacions conste en l'expedient de la secretaria del col·legi. Si no n'hi ha, es procedirà la notificació dels acords pels mètodes subsidiaris previstos en la legislació vigent.  
3. En tot cas, els acords, decisions i recomanacions dels òrgans col·legiats observaran els límits de la Llei 15/2007, de 30 de juliol, de Defensa de la Competència, així com els de qualsevol altra norma que el substituïsca o modifique.   
  
Article 17. Recursos  
1. Els actes dels diferents òrgans col·legials són directament impugnables davant de la jurisdicció competent, previ l'esgotament dels recursos corporatius procedents, si fa al cas.  
2. Contra les resolucions dels òrgans de representació i govern col·legials -així com contra els actes de tràmit, si aquests últims decideixen directament o indirectament el fons de l'assumpte; determinen la impossibilitat de continuar el procediment; produeixen indefensió o perjudici irreparable a drets i interessos legítims- es podran interposar pels interessats els recursos d'alçada i potestatiu de reposició en el terme d'un mes, davant de l'òrgan col·legial que en cada cas establisca la legislació aplicable, si l'acte fóra exprés, i de tres mesos si no ho fóra.  
3. Transcorreguts tres mesos des de la interposició del recurs s'entendrà denegat; amb la qual cosa quedarà expedita la via procedent. Llevat del supòsit previst en el paràgraf 2n, de l'article 43.2, de la Llei 30/1992, de 26 de novembre.  
4. Una vegada esgotats els recursos corporatius, els actes subjectes al dret administratiu seran directament recurribles davant de la jurisdicció contenciós administrativa.  
5. La interposició del recurs no suspendrà l'execució de l'acte impugnat. No obstant això, l'òrgan a què competisca la resolució del recurs podrà suspendre l'execució de l'acte recorregut en els casos i en la forma previstos en l'article 111 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
Títol IV  
Requisits per a l'exercici, incorporacions i classes   
de col·legiats, finestreta única i incapacitats i baixes   
en el col·legi professional.  
  
Capítol I  
Requisits per a l'exercici de la professió de dentista  
  
Article 18. Requisits per a l'exercici de la professió  
1. Els odontòlegs i estomatòlegs -únics professionals competents per a realitzar les activitats de prevenció, diagnòstic, tractament i rehabilitació relatives a les anomalies i malalties de les dents, de la boca, de les estructures estomatognàtiques i dels seus annexos, que exercisquen professionalment a Espanya, bé de forma ocasional bé de forma permanent, i tant en individus aïllats com de manera comunitària- hauran d'estar obligatòriament col·legiats en algun col·legi oficial d'odontòlegs i estomatòlegs espanyol, tal com s'especifica en l'article 19.  
  
2. Els odontòlegs i estomatòlegs podran exercir la professió a través de societats professionals, una vegada s'hagen constituït de conformitat amb allò que s'ha establit en la seua llei reguladora i estiguen degudament inscrites en el registre de societats professionals del col·legi d'odontòlegs i estomatòlegs que territorialment corresponga. L'exercici professional en forma societària es regirà pel que preveu la legislació aplicable i els presents Estatuts.  
3. En tot cas, l'exercici de la professió, a través d'una societat professional o com a soci professional de la mateixa, no eximirà de l'obligació de col·legiació prevista en el present article, ni podrà ser substituïda per la inscripció de tal societat professional en l'esmentat registre col·legial.  
  
Capítol II  
Incorporacions i classes de col·legiats  
  
Article 19. Incorporacions  
1. Els qui pretenguen realitzar activitats pròpies de l'odontologia i estomatologia, en qualsevol de les seues modalitats, estan obligats a sol·licitar, prèviament a l'inici de l'activitat professional, per compte propi o aliena, al servei d'entitats públiques o privades, la inscripció en col·legi professional.  
La dita inscripció serà igualment obligatòria per als socis professionals de les societats professionals que tinguen com a objecte l'exercici de la professió o les seues activitats, sense perjudici de la inscripció d'aquestes en el registre de societats professionals del col·legi professional corresponent, a l'efecte de que aquest puga exercir sobre aquelles les competències que li atorga l'ordenament jurídic sobre els professionals col·legiats.  
2. Per a la incorporació a aquest Col·legi Oficial d'Odontòlegs i Estomatòlegs es requerirà acreditar, com a mínim, les següents condicions generals d'aptitud:  
a) Ser major d'edat.  
b) Estar en possessió, almenys, d'un dels títols legalment exigibles per a l'exercici d'activitats pròpies dels odontòlegs i estomatòlegs.  
c) No estar incapacitat, llevat del cas de col·legiació sense exercici.  
d) No trobar-se inhabilitat per a l'exercici professional.  
e) Satisfer la quota d'ingrés que determine el col·legi, que no podrà excedir, en cap cas, els costos associats a la tramitació de la inscripció.  
  
f) Acceptar per escrit els Estatuts, codi deontològic, normatives i disposicions col·legials.  
3. El col·legi disposarà els mitjans necessaris perquè les sol·licituds d'incorporació puguen tramitar-se per via telemàtica, d'acord amb el que preveu l'article 21, referit a les opcions de la finestreta única.   
  
4. De conformitat amb el que preveu a aquest efecte pel Consell General de Dentistes d'Espanya, per a exercir en localitats pertanyents a diferents col·legis oficials espanyols, bastarà la incorporació al col·legi oficial del domicili professional principal. Tant el col·legi oficial de col·legiació com el (els) col·legi(s) oficial(s) de destinació podran controlar l'activitat dels col·legiats. A aquest efecte, els col·legis afectats cooperaran i utilitzaran els oportuns mecanismes de comunicació. Sense perjuí de l'anterior, els col·legis no podran exigir als odontòlegs i estomatòlegs que exercisquen en un territori diferent del de col·legiació comunicació ni cap habilitació, ni el pagament de contraprestacions econòmiques diferents d'aquelles que exigisquen habitualment als seus col·legiats per la prestació de serveis de què siguen beneficiaris i que no es troben coberts per la quota col·legial.  
5. En cas de desplaçament temporal d'un dentista d'un altre estat membre de la Unió Europea, caldrà ajustar-se al que disposa la normativa vigent en aplicació del dret comunitari, relativa al reconeixement de qualificacions.  
  
Article 20. Classes de col·legiats  
1. Pels fins d'aquests Estatuts, els col·legiats es classifiquen en:  
a) Numeraris en exercici.  
b) Numeraris sense exercici.  
c) De mèrit.  
d) D'honor.  
2. Seran col·legiats numeraris en exercici aquells odontòlegs i estomatòlegs que estant incorporats al col·legi i facultats per tant per a l'exercici professional, i no pertanguen a les restants categories.  
  
3. Seran col·legiats numeraris sense exercici aquells odontòlegs i estomatòlegs que optaren per pertànyer al col·legi sense realitzar cap activitat professional.  
4. Seran col·legiats de mèrit aquells qui complisquen 35 anys de pertinença en l'organització col·legial d'odontòlegs i estomatòlegs, amb la categoria de numeraris.  
5. Seran col·legiats d'honor aquelles persones, odontòlegs i estomatòlegs o no, als qui el col·legi confereix tal distinció, en atenció als mèrits contrets en l'àmbit dels interessos de la professió o de la pròpia organització col·legial.   
  
Capítol III  
Finestreta única  
  
Article 21. Finestreta única   
1. L'organització col·legial dels odontòlegs i estomatòlegs disposarà d'una pàgina web perquè, a través d'una finestreta única:  
(i) Els odontòlegs i estomatòlegs puguen realitzar tots els tràmits necessaris per a la col·legiació, el seu exercici i la seua baixa en el Col·legi, per via electrònica i a distància, i, en particular, sense ànim exhaustiu, puguen: a) obtindre tota la informació i formularis necessaris per a l'accés a l'activitat d'odontologia i estomatologia i el seu exercici; b) presentar tota la documentació i sol·licituds necessàries, incloent-hi la de la col·legiació, i c) conéixer l'estat de tramitació dels procediments en què tinga la consideració d'interessat i rebre la corresponent notificació dels actes de tràmit preceptius i la resolució dels mateixos pel Col·legi.   
(ii) S'oferisca als ciutadans en general, i als consumidors i usuaris dels serveis dels odontòlegs i estomatòlegs col·legiats en particular, la informació que en cada moment siga oportuna sobre l'exercici de la professió de dentista a Espanya, que inclourà necessàriament: a) l'accés al registre de col·legiats, que estarà permanentment actualitzat i en què constaran el nom i cognoms de tots els odontòlegs i estomatòlegs habilitats per a exercir la professió, així com el seu domicili professional i títol en virtut del qual estiguen habilitats; i en cas d'aportació de dades falses o l'aportació de dades, fora de termini i forma, se li repercutirà la sanció que si fa al cas se l'haja imposat al col·legi amb este motiu; b) les vies de reclamació i els recursos que podran interposar-se en cas de conflicte entre el consumidor o usuari i un col·legiat o el col·legi oficial, i c) les dades de les associacions o organitzacions de consumidors i usuaris, a qui els destinataris dels serveis dels odontòlegs i estomatòlegs puguen dirigir-se per a obtindre assistència o assessorament.  
2. El Col·legi Oficial d'Odontòlegs i Estomatòlegs de València adoptarà les mesures necessàries per a implantar, i mantindre actualitzada, la pàgina web prevista en l'apartat anterior; que, en tot cas, estarà operativament vinculada a la de la resta de les corporacions col·legials d'odontòlegs i estomatòlegs de la resta del territori nacional.   
  
  
Capítol IV  
Incapacitats i baixes  
  
Article 22. Causes d'incapacitat i inhabilitació  
1. Es consideren causes d'incapacitat per a l'exercici de la professió d'odontòlegs i estomatòlegs, les següents:  
a) Els impediments físics o psíquics que, per la seua naturalesa o intensitat, no permeten el compliment de la funció professional característica.  
b) La inhabilitació o suspensió expressa per a l'exercici de l'activitat professional d'odontòlegs i estomatòlegs, en virtut de resolució judicial o corporativa ferma.  
2. Les incapacitats desapareixeran quan cessen les causes que les hagueren motivades o s'haja extingit la responsabilitat disciplinària, d'acord amb els presents Estatuts.  
3. Les causes compreses en el primer apartat, que afecten qualsevol dels socis d'una societat professional, es faran extensives, si fa al cas, a la societat i a la resta de socis professionals, llevat de l'exclusió de tals socis en els termes establits legalment.  
  
Article 23. Pèrdua de la condició de col·legiat  
1. Es perdrà la condició de col·legiat per alguna de les causes següents:  
a) Baixa voluntària, per cessament en l'activitat professional en l'àmbit territorial del col·legi respectiu.  
b) Inhabilitació legal per a l'exercici de la professió.  
c) Sanció disciplinària ferma d'expulsió del col·legi.  
d) Impagament de dues quotes trimestrals, previ requeriment de pagament a aquest efecte i audiència del col·legiat.  
2. En cas de sobrevindre incapacitats físiques i/o psíquiques provades, que impedisquen l'exercici professional, l'interessat podrà optar entre donar-se de baixa en el col·legi o continuar com a col·legiat no exercent.  
  
Article 24. Informació al Consell General i als consells autonòmics de les altes i baixes col·legials, i de les seues causes  
A fi a preservar els drets dels consumidors i usuaris, en execució del que preveu l'article 21 sobre finestreta única, i a l'efecte de poder mantindre les funcions col·legials en els casos de col·legiació en diversos àmbits territorials:  
a) La Junta de Govern notificarà al Consell General, en el termini màxim de cinc dies hàbils, totes les incorporacions, altes, baixes, incapacitats, inhabilitacions, sancions i la resta d'informacions dels seus col·legiats que siguen rellevants, a fi d'incorporar-les a la seua base de dades centrals.  
b) El Col·legi d'Odontòlegs i Estomatòlegs de València notificarà al Consell General, per a la seua inscripció en el Registre General de Societats Professionals, les inscripcions practicades en els seus respectius registres de societats professionals mensualment, dins dels primers quinze dies naturals de cada mes, en relació amb les inscripcions practicades durant el mes anterior, sense perjudici de la comunicació immediata d'aquelles inscripcions que consideren de prioritari coneixement públic (entre altres, les relatives a les imposicions de sancions disciplinàries i la dissolució de la societat professional). El Consell General remetrà al Ministeri de Justícia, en les condicions i amb la periodicitat que per aquest s'establisca, a l'empara del que es preveu legalment, les inscripcions practicades en el Registre de Societats Professionals del Consell General.  
  
Títol V  
Drets, deures dels col·legiats i prohibicions  
  
Capítol I  
Dret i deures dels col·legiats  
  
Article 25. Drets dels col·legiats   
Corresponen als col·legiats els drets següents  
a) Exercir la professió amb plena llibertat, dins del marc jurídic, deontològic i estatutari.  
b) Participar en la gestió corporativa i, per tant, exercir el dret de petició, el vot i l'accés als llocs i càrrecs directius, per mitjà dels procediments i amb els requisits establits estatutàriament.  
c) Demanar i obtindre del col·legi l'assistència i protecció que puga necessitar per al bon exercici de la professió.  
d) Ser defensats, a petició pròpia, per l'organització col·legial, quan siguen vexats o perseguits sense motiu, en ocasió de l'exercici professional.  
e) Ser representats i recolzats per l'organització col·legial i les seues assessories jurídiques, quan necessiten presentar reclamacions fundades les autoritats, tribunals, entitats públiques i privades, i en quantes divergències sorgisquen en ocasió de l'exercici professional, corrent de càrrec del col·legiat les despeses i costs jurídics que el procediment ocasione, llevat de decisió contrària dels òrgans de govern, en el cas que tals reclamacions foren d'interés general.  
f) Pertànyer a les institucions de previsió i ajuda social, assistencial, cultural i científica, de que estiga dotada l'organització col·legial.  
g) Rebre formació continuada.  
h) Percebre honoraris concordes amb el seu exercici professional.  
i) Qualssevol altres drets que resulten d'aquests Estatuts.  
  
Article 26. Deures dels col·legiats  
1. És deure fonamental de tot col·legiat, encara que actue a través d'una societat professional, exercir la professió d'acord amb la més pura ètica i dins de l'esperit que dimana dels presents Estatuts i del codi deontològic.  
2. Són també deures dels col·legiats, inclús quan la professió s'exercisca a través d'una societat professional, entre altres, els següents:  
a) Ajustar la seua actuació professional a les exigències legals i estatutàries de l'organització col·legial, i sotmetre's als acords adoptats pels seus distints òrgans.  
b) Satisfer les quotes i càrregues, ordinàries i extraordinàries, en la quantia i mode que l'organització col·legial establisca.  
c) Portar amb màxima lleialtat les relacions amb l'organització col·legial i amb els altres col·legiats.  
d) Vetlar per la qualitat de les seues prestacions i per la bona imatge professional, notificant a l'organització col·legial l'existència d'instal·lacions il·legals i d'activitats contràries a la bona pràctica i al codi deontològic que tinguera coneixement.  
e) Ajustar qualsevol activitat publicitària, relacionada amb l'exercici professional, al que disposen les lleis, a la protecció de la salut i al respecte als principis ètics i deontològics de la professió.  
f) Complir qualsevol requeriment que els faça l'organització col·legial en matèria professional i comparèixer davant de la Junta Directiva sempre que fóra requerit per a això.  
g) Jurar o prometre, si fa al cas, el compliment dels deures dels càrrecs col·legials per als quals poguera haver estat elegit.  
h) Comunicar al Col·legi, a l'efecte de constància en els seus expedients personals: els càrrecs que s'ocupen en relació amb la professió; les activitats especifiques, de caràcter professional que exercisquen; els canvis de residència o domicili professional; la denominació, domicili social i la resta d'aspectes d'interés de la societat professional, a través de la qual puga exercir l'activitat, i les direccions dels gabinets, consultoris o unitats assistencials en què brinda prestacions professionals, així com l'adreça de correu electrònic i/o número de fax operatius, actualitzats i vigents, a l'efecte de comunicacions.  
i) Qualsevol altre que es desprenga de les prescripcions d'aquests Estatuts, els del Consell Autonòmic, o Consell General i de les prescripcions ètiques, deontològiques i jurídiques que es troben en vigor, sent-los d'aplicació el règim sancionador que es contempla en aquests Estatuts.  
3. En el cas que la professió s'exercisca a través d'una societat professional, aquesta també serà directament responsable del compliment dels referits deures.  
  
Capítol II  
Prohibicions als col·legiats  
  
Article 27. Prohibicions  
En general, es prohibeix expressament als col·legiats realitzar pràctiques professionals contràries al que disposa la legislació vigent o a les normes ètiques, deontològiques i jurídiques, de la professió d'odontòlegs i estomatòlegs, estipulades en el seu codi ètic i deontològic i normatives de desenrotllament, encara que la professió s'exercisca a través d'una societat professional.  
1. Específicament, tot col·legiat s'abstindrà de:  
a) Oferir l'eficàcia garantida de procediments curatius o de mitjans personals, que no hagueren rebut la confirmació d'entitats científiques o professionals de reconegut prestigi.  
b) Emprar mitjans no controlats científicament per al tractament dels malalts.  
c) Dissimular o fingir l'aplicació d'elements diagnòstics i terapèutics.  
d) Efectuar manifestacions o divulgar notícies en qualsevol forma que donen a entendre coneixements, tècniques, resultats o qualitats especials, de les que càpia deduir comparacions amb l'activitat professional d'altres col·legiats, vulnerant la normativa referent a la competència deslleial.  
e) Realitzar pràctiques dicotòmiques.  
f) Emprar reclutadors de pacients.  
g) Desviar pacients des de consultes públiques de qualsevol índole, cap a consultes particulars, pròpies o alienes, amb fins lucratius.  
h) Tolerar o encobrir en qualsevol forma a qui, sense títol suficient, o no homologat, o sense estar col·legiat, exercisca l'odontologia i estomatologia.  
i) Exercir l'odontologia i estomatologia en qualsevol consultori, gabinet, unitat assistencial d'odontologia/estomatologia o centre assistencial, siga o no de la seua propietat, en què tinga coneixement de pràctiques il·legals per part d'altres persones, encara que s'efectuen fora de la seua presència i en hores diferents a les del seu exercici professional.  
j) Permetre l'ús d'instal·lacions professionals pròpies a persones que, inclús tenint títol suficient per a exercir la professió, no es troben incorporats a algun col·legi, llevat del cas que siguen companys forans, per a atendre familiars desplaçats amb ells en situacions d'urgència.  
k) Prestar el nom per a figurar com a director facultatiu, responsable sanitari o assessor, en consultoris, gabinet, unitat o centre assistencial, dedicat a l'activitat d'odontologia/estomatologia, que no dirigisca i atenga o assessore personalment i directament, o que no s'ajuste a les lleis vigents o als presents Estatuts, o en què es violenten les normes deontològiques.  
l) Emprar fórmules, signes o llenguatges impropis de l'odontologia/estomatologia en les receptes, o prescriure en aquelles que porten noms comercials, de cases productores o indicacions, que pogueren servir d'anunci o publicitat.  
m) Acceptar remuneracions o beneficis de cases comercials, relacions amb la professió en concepte de comissió, propaganda, previsió de clients o qualsevol altre motiu diferent d'un assessorament científic encomanat i conforme amb les normes vigents.  
n) Exercir l'odontologia/estomatologia, quan s'evidencien alteracions orgàniques, psíquiques o hàbits tòxics, confirmables per reconeixement mèdic, que l'incapaciten per a dit exercici.  
o) Anunciar o difondre públicament prestacions de serveis que vulneren la legislació vigent o els preceptes establits en aquests Estatuts i el codi deontològic.  
p) Efectuar manifestacions públiques, o a través dels mitjans de comunicació de qualsevol estomatognàtica, que puguen suposar un perill per a la salut bucal o estomatognàtica de la població, o un desprestigi per a l'organització col·legial, els seus òrgans de govern o per als col·legiats.  
q) Efectuar competència deslleial.  
2. Les referides prohibicions també s'aplicaran a les societats professionals quan la professió s'exercisca a través d'aquestes.  
  
Títol VI  
Règim disciplinari  
  
Capítol I  
Principis generals  
  
Article 28. Normatives aplicables  
1. El règim disciplinari dels odontòlegs i estomatòlegs es regirà pel que disposen les lleis, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en aquests Estatuts i en la resta de normativa col·legial que els desenrotllen.  
2. El Consell General de Dentistes d'Espanya podrà dictar les normes calguen per a aclarir i interpretar les conductes previstes en els presents Estatuts, així com per a integrar en les mateixes aquelles noves accions que foren sorgint.  
3. En especial, serà aplicable el codi ètic i deontològic dental espanyol, aprovat pel Consell General de Dentistes d'Espanya.  
  
Article 29. Responsabilitat disciplinària  
1. Els col·legiats estan subjectes a responsabilitat disciplinària i incorreran en ella en els supòsits i circumstàncies establits en aquests Estatuts. La dita responsabilitat està basada en els principis, tant eticodeontològics com legals, que vertebren l'exercici professional de l'odontologia / estomatologia.   
En cap cas serà obstacle l'exercici de l'activitat professional a través d'una societat professional per a l'efectiva aplicació als col·legiats, siguen socis professionals o no, del règim disciplinari previst en el present títol.  
2. El règim disciplinari establit en estos Estatuts s'entén sense perjudici de les responsabilitats de qualsevol orde, en què incórreguen els col·legiats en el desenrotllament de la professió.  
3. Les societats professionals estan subjectes a responsabilitat disciplinària i incorreran en elles en els supòsits i circumstàncies establits en la Llei i en aquests Estatuts, si cometeren alguna de les infraccions previstes en els articles 30 a 33 següents. La responsabilitat disciplinària de la societat professional s'entendrà sense perjudici de la responsabilitat disciplinària que corresponga al professional actuant, siga soci o no de la mateixa.  
  
Capítol II  
Infraccions i sancions  
  
Article 30. Faltes disciplinàries  
Les faltes disciplinàries es classificaran en lleus, graves i molt greus.  
  
Article 31. Faltes lleus  
Es consideraran faltes lleus:  
a) L'incompliment de les normes establides sobre documentació col·legial o que hagen de ser tramitades pel seu conducte.  
b) La desatenció respecte al compliment dels deures col·legials, com ara no correspondre als requeriments o peticions de resposta o informes sol·licitats pel col·legi i la no actualització de les dades col·legiales.  
c) L'incompliment de les normes estatutàries o dels acords adoptats pel Consell General, pel Consell Autonòmic o, si fa al cas, pel col·legi respectiu, llevat que constituïsquen falta de superior entitat.  
  
d) Les simples irregularitats en l'observació de la normativa sanitària vigent, sense transcendència directa para la salut pública.  
e) La infracció de qualssevol altres deures o prohibicions previstos en els articles 26 i 27 d'aquests Estatuts o resta de normativa aplicable, quan no meresca la qualificació de greu o molt greu.  
f) La falta de comunicació al registre mercantil o al col·legi, de la constitució d'una societat professional, de les modificacions posteriors sobre socis, administradors o contracte social, i de l'actualització d'altres dades socials pertinents.  
  
Article 32. Faltes greus  
Es consideraran faltes greus:  
a) La indisciplina deliberadament rebel enfront d'òrgans de governs col·legials i, en general, la falta greu del respecte degut a aquells.  
b) La negligència reiterada en el compliment de les obligacions col·legials.  
c) Els actes o omissions que atempten a la moral, decòrum, dignitat, prestigi i honorabilitat de la professió, o siguen contraris al respecte degut als col·legiats.  
d) Indicar una qualificació o títol que no es posseïsca.  
e) La infracció culpable o negligent del secret professional.  
f) No correspondre a la sol·licitud de certificat o informació dels pacients en els termes eticodeontològics.  
g) L'emissió d'informes o expedició de certificats amb falta a la veritat.  
h) Efectuar promeses o garantir resultats terapèutics amb finalitats publicitàries o de captació de pacients.  
i) Realitzar publicitat professional no permesa per la llei, amb risc per a la salut o seguretat de les persones o manifieste incompliment de les exigències ètiques i deontològiques de la professió.  
j) La inobservança dels requisits, controls i precaucions, exigibles en l'activitat, serveis i instal·lacions.  
k) La reincidència en la comissió de faltes lleus. S'entendrà que hi ha reincidència quan es cometa més d'una falta lleu en el termini de dos anys.  
l) La falta d'adaptació per part dels socis professionals integrants de l'òrgan d'administració, de societats constituïdes amb anterioritat a l'entrada en vigor de la Llei 2/2007, de Societats Professionals, al que disposa la mateixa, abans del dia 16 de juny de 2008, sempre que, després de la dita data, la societat haja exercit l'activitat professional.  
  
m) Es considera falta professional el comentari, insinuació o crítica despreciativa respecte a les actuacions professionals d'altres companys i més encara sense una base argumental vàlida. A més a més, fer-los en presència de pacients, dels seus familiars o tercers és una circumstància agreujant. Les desavinences, desacords o dissentiments sobre assumptes o temes odontològics, bé siguen de naturalesa científica, professional o deontològica, mai donaran lloc a polèmiques públiques, havent de resoldre's internament i amb caràcter privat, bé de forma particular o en sessions clíniques.  
  
Article 33. Faltes molt greus  
Es consideraran faltes molt greus:  
a) Qualsevol conducta constitutiva de delicte en matèria professional.  
b) L'atemptat contra la dignitat de les persones en ocasió de l'exercici professional.  
c) La desatenció maliciosa o intencionada dels pacients.  
d) La infracció dolosa del secret professional.  
e) L'encobriment o qualsevol tipus d'empara prestat a l'intrusisme professional.  
f) L'obertura de consultes sense complir la normativa vigent en matèria de seguretat i higiene, amb risc per als pacients o el personal auxiliar.  
g) La coacció, amenaça, represàlia o qualsevol altra forma de pressió greu exercida sobre els òrgans professionals en l'exercici de les seues competències.  
h) Totes aquelles faltes que es realitzen de forma conscient i deliberada, sempre que es produïsca un dany greu.  
i) La reincidència en la comissió d'infraccions qualificades com greus. S'entendrà que hi ha reincidència quan es cometa més d'una falta greu en el termini de dos anys.  
j) L'incompliment de les normes sobre ús d'estupefaents, així com la pràctica professional sota els efectes de substàncies alcohòliques o tòxiques.  
k) La denegació d'auxili professional en situacions de necessitat o per raons discriminatòries.  
l) L'exercici de l'activitat professional sense haver subscrit l'assegurança de responsabilitat civil exigida legalment.  
m) L'incompliment de les previsions legals en relació amb els requisits de capital, composició d'òrgans d'administració, i representació de les societats professionals, ja siga per mitjà d'acords públics ja siga per mitjà d'acords privats o actuacions concertades entre els socis.  
  
Article 34. Sancions  
1. Per raó de les faltes previstes en el present capítol, l'òrgan competent podrà imposar les sancions següents:  
A) Als col·legiats:  
a) Amonestació privada, verbal o per escrit.  
b) Amonestació pública, per mitjà de la publicació de la resolució sancionadora ferma en els òrgans d'expressió col·legials.  
c) Multa per import de 10 a 100 quotes col·legials trimestrals.  
d) Suspensió temporal de l'exercici professional, per un termini no inferior a un mes ni superior a dos anys.  
e) Expulsió del col·legi.  
B) A les societats professionals:  
a) Amonestació privada, verbal o per escrit, dirigida als seus administradors.  
b) Amonestació pública, per mitjà de la publicació de la resolució sancionadora ferma en els òrgans d'expressió col·legials.  
c) Multa per import d'entre el 0,5 i el 3% del seu volum de negocis, en l'exercici immediat anterior al de la comissió de la infracció.  
  
d) Baixa temporal del registre de societats professionals, per un termini no inferior a un mes i ni superior a dos anys; temps durant el qual la societat professional no podrà exercir l'activitat professional.  
e) Exclusió definitiva del registre de societats professionals, moment a partir del qual la societat professional no podrà exercir l'activitat professional.   
2. Les faltes lleus seran sancionades amb amonestació privada o pública, tant en el cas que el subjecte actiu de les mateixes siga un col·legiat o el d'una societat professional.  
3. Les faltes greus seran sancionades amb amonestació pública i multa de 10 a 50 quotes col·legials, o amb suspensió de l'exercici professional per temps inferior a sis mesos i multa de 10 a 50 quotes col·legials trimestrals; i en el cas que el subjecte actiu de les mateixes siga una societat professional, amb amonestació pública i multa per import d'entre el 0,5 i el 1,5%, del seu volum de negocis en l'exercici immediat anterior al de la comissió de la infracció, o amb baixa temporal del registre de societats professionals, per un termini inferior a sis mesos.  
  
4. Les faltes molt greus seran sancionades amb suspensió de l'exercici professional per temps superior a sis mesos i inferior a dos anys, i multa de 50 a 100 quotes col·legials trimestrals, i en el cas que el subjecte actiu de les mateixes siga una societat professional, amb multa per import d'entre el 1,6 i el 3% del seu volum de negocis en l'exercici immediat anterior al de la comissió de la infracció i amb baixa temporal del registre de societats professionals, per un termini d'entre sis mesos i un dia i dos anys.  
5. La reiteració en la comissió de faltes molt greus podrà sancionar-se amb l'expulsió del col·legi, per a la qual cosa l'acord haurà d'adoptar-se per les dues terceres parts dels membres de l'òrgan competent; i, en el cas que el subjecte actiu de la mateixa siga una societat professional, amb l'exclusió definitiva del registre de societats professionals.  
6. Tant les sancions de suspensió temporal de l'exercici professional com l'expulsió del col·legi, comportaran annexa la inhabilitació per a incorporar-se a qualsevol altre Col·legi, mentre la sanció estiga vigent.  
7. Cada una de les sancions disciplinàries, previstes en els apartats anteriors, comportarà l'obligació d'esmenar o corregir els defectes i irregularitats observats; rectificar les situacions o conductes improcedents; executar, en definitiva, l'acord que, simultàniament, s'adopte per l'òrgan competent, arran de fets deduïts i comprovats durant la tramitació de l'expedient, i abonar les despeses ocasionades amb motiu de la tramitació dels expedients disciplinaris o dels requeriments que s'hagueren hagut d'efectuar per conducte notarial per a les notificacions oportunes.  
8. Per a la imposició de sancions, el col·legi haurà de graduar la responsabilitat de l'inculpat en relació amb la naturalesa de la infracció comesa, transcendència d'aquesta i la resta de circumstàncies modificatives de la responsabilitat, tenint potestat per a imposar la sanció adequada, encara que fóra més d'una la que s'establisca per a cada tipus de falta. En tot cas, per a la qualificació i determinació de la correcció aplicable es tindran en compte les circumstàncies següents:  
a) La gravetat dels danys i perjudicis causats al pacient, terceres persones, professionals o col·legi.  
b) El grau d'intencionalitat, imprudència o negligència.  
c) La contumàcia demostrada o desacatament a l'òrgan competent durant la tramitació de l'expedient.  
d) La duració del fet sancionable.  
e) Les reincidències.  
9. Les resolucions que imposen sancions per falta greu o molt greu, una vegada ferma en via administrativa, podran ser donades a conéixer a les autoritats sanitàries, a tercers interessats i a la població en general, utilitzant els mitjans de comunicació que es consideren adients.  
10. Les sancions de suspensió d'exercici professional i de les conductes que puguen afectar la salut bucodental pública, seran comunicades a les autoritats sanitàries i governatives.  
11. Les sancions que s'imposaren a les societats professionals, consistents en la baixa temporal o en l'exclusió definitiva del registre de societats professionals, seran comunicades, a més de a les autoritats sanitàries i governatives competents, al Ministeri de Justícia i al registre mercantil en què la societat sancionada estiguera inscrita.  
  
Article 35. Extinció de la responsabilitat disciplinària  
La responsabilitat disciplinària s'extingirà:  
a) Per mort de l'inculpat.  
b) Per compliment de la sanció.  
c) Per prescripció de les infraccions o de les sancions, de conformitat amb el que disposa la legislació sobre el procediment administratiu.  
d) Per acord del Col·legi respectiu, ratificat pel Consell Autonòmic i, si no n'hi ha, pel Consell General.  
  
Títol VII  
Procediment disciplinari  
  
Capítol únic  
  
Article 36. Procediment  
1. No podrà imposar-se cap sanció disciplinària sense previ expedient instruït a aquest efecte, d'acord amb el procediment establit en el present capítol.  
2. El procediment disciplinari, pel qual s'exercitarà la potestat sancionadora, és l'aprovat pel Consell General de Dentistes d'Espanya, amb data 4 de març de 1999, o el que puga aprovar d'ara en avant.   
  
S'aplicarà com a supletori el Reial Decret 1398/1993, de 4 d'agost, pel qual s'aprova el Reglament del Procediment per a l'Exercici de la Potestat Sancionadora, o norma que el substituesca o modifique.  
  
Article 37. Competència  
1. La potestat sancionadora correspon a la Junta de Govern. No obstant això, l'enjudiciament i sanció de les faltes comeses pels membres de la Junta de Govern del col·legi seran competència del Consell Autonòmic o, si no n'hi ha, del Consell General.  
2. En el cas d'infraccions comeses per professionals en territori aliè al col·legi on estigueren col·legiats, el col·legi en la jurisdicció del qual l'hagueren comés, instruirà i resoldrà l'expedient sancionador. Regeix el principi de territorialitat.  
3. En tots els casos, abans d'imposar-se qualsevol sanció serà oïda la Comissió Deontològica, l'informe de la qual no serà vinculant.  
4. El Col·legi donarà compte immediat al Consell Autonòmic i al Consell General de les resolucions recaigudes en els expedients disciplinaris incoats, per mitjà de remissió d'una còpia d'aquestes.  
5. El Col·legi portarà un registre de sancions, i estarà obligat a conservar l'expedient fins a l'extinció de la responsabilitat disciplinària. Les sancions disciplinàries fermes es faran constar en l'expedient personal del col·legiat/ada o, si fa al cas, en el full obert a la societat professional en el registre de societats professionals.  
Tals anotacions es cancel·laran d'ofici una vegada transcorregut el termini d'un any, comptador des del dia de compliment o prescripció de la sanció.  
  
Títol VIII  
Òrgans de govern  
  
Capítol I  
Estructura  
  
Article 38. Òrgans de col·legi  
El govern del col·legi estarà presidit pels principis de democràcia, autonomia, participació col·legial i d'acord amb la legislació vigent.  
  
El col·legi serà regit pels òrgans següents:  
L'Assemblea General de col·legiats i la Junta de Govern, la Comissió Permanent, i, si fa al cas, per les seccions col·legials que s'hagen pogut constituir per a la bona marxa i govern del col·legi, en relació a les competències que tinguen atribuïdes.  
  
Article 39. Seccions col·legials  
Per a atendre selectivament activitats concretes, el col·legi podrà constituir les seccions col·legials que la junta de Govern considere oportunes i pertinents, de les quals són recomanables les següents:  
a) Comité d'ètica i deontologia (per a la vigilància del compliment ètic i deontològic professional, i instruir expedients).  
b) Secció científica (per a la promoció de l'educació o formació continuada i la investigació i desenrotllament (I+D)).  
c) Secció d'assistència col·lectiva (per a la negociació amb assegurances i iguales dentals i vigilància de les prestacions corresponents).  
d) Secció d'odontòlegs i estomatòlegs jubilats.   
e) Secció de jóvens odontòlegs i estomatòlegs.  
f) Secció de les eventuals especialitats.   
g) Secció d'activitats esportives.  
  
Article 40. Servei d'atenció al pacient   
En tot cas, el col·legi d'odontòlegs i estomatòlegs disposarà d'un servei d'atenció als consumidors i usuaris, que tramitarà i resoldrà quantes queixes i reclamacions referides a l'activitat dels seus col·legiats es presenten per qualsevol consumidor o per associacions i organitzacions de consumidors i usuaris.  
  
Capítol II  
Junta de Govern  
  
Article 41. Composició de la Junta de Govern  
La Junta de Govern estarà integrada per:  
a) El president.  
b) El vicepresident.  
c) El secretari.  
d) El vicesecretari.  
e) El tresorer comptador.  
f) I quatre vocals, el nombre del qual podrà ser augmentat o disminuït per acord de l'Assemblea General.  
  
Article 42. Reunions de la Junta de Govern  
1. La Junta de Govern es reunirà ordinàriament una vegada al mes com a mínim, i extraordinàriament quan ho sol·licite almenys un terç dels seus membres o les circumstàncies ho aconsellen, a proposta del president.  
Les convocatòries per a les reunions de la Junta de Govern es faran per la secretaria, previ mandat de la presidència, que fixarà l'orde del dia amb vuit dies d'antelació almenys. Es formularan per qualsevol mitjà de comunicació escrita i aniran acompanyades de l'orde del dia corresponent. El president tindrà facultat per a convocar, en qualsevol moment, amb una antelació de 24 hores i amb caràcter d'urgència, la Junta de Govern, quan les circumstàncies així ho exigesquen. No hi caldrà convocatòria prèvia, quan es troben presentes la totalitat dels seus membres i decidisquen per unanimitat constituir-se en Junta de Govern, per a tractar els temes que hagen acordat.  
Els acords es prendran per majoria simple dels assistents. En cas d'empat en la votació es decidirà amb el vot de qualitat del president.  
  
  
Article 43. Facultats de la Junta de govern  
Són facultats de la Junta de Govern:  
1) Representar al col·legi davant dels poders públics i organismes oficials.  
2) Realitzar quantes gestions calguen, en benefici dels drets i interessos dels col·legiats.  
3) Promoure tots aquells temes i qüestions que s'estimen necessàries en benefici de la classe odontoestomatològica.  
4) Prestar la cooperació necessària a les administracions públiques en general, siga central, autonòmica o local.  
5) Informar, com a pèrits, en quants temes siga requerida a aquest efecte.  
6) Prestar col·laboració a les autoritats administratives, acadèmiques o corporacions de qualsevol altra índole, respecte de quantes qüestions interessen a la professió.  
7) Representar davant de la hisenda pública, estatal o autonòmica, el col·lectiu professional que enquadra.  
8) Exigir el compliment de les normes relatives a l'exercici professional, conforme el que estableixen les lleis en aquests Estatuts, o les que pogueren dictar-se per les autoritats competents.  
9) Vetlar per la bona actuació dels col·legiats en l'exercici de la professió, exigint-los el compliment de les normes relatives a la deontologia professional.   
10) Imposar als col·legiats, si a això hi haguera lloc, les correccions disciplinàries que s'estableixen en els presents Estatuts, i donar compte, quan calga, a les autoritats competents, de les conductes que puguen ser constitutives de delicte o constitueixen un risc per a la salut dental de la població.  
11) Denunciar davant de les autoritats sanitàries, judicials, i governatives en general, aquells establiments on es practique l'odontoestomatologia sense reunir les condicions establides en aquests Estatuts, o les disposicions vigents; aquells que es troben regentats per persones no professionals, o per titulats que no estiguen col·legiats, personant-se en els procediments en tràmit i instant el que, en dret, procedisca. Especialment, es perseguirà l'intrusisme professional en qualsevol de les seues formes, utilitzant a tals efectes les accions legals pertinents, davant de les autoritats judicials, sanitàries i governatives en general.  
  
12) Instruir els corresponents expedients disciplinaris, conforme al procediment que estiga vigent en el moment d'iniciació del mateix.  
  
13) Dirimir i/o resoldre conflictes i/o discrepàncies entre col·legiats; entre aquests i els seus pacients, o entre aquests i les diferents administracions.  
14) Declarar, previ examen mèdic pertinent i les altres proves que s'estimen, la incapacitat d'un col·legiat per a l'exercici professional, quan es mostren evidents alteracions que així ho aconsellen.  
15) Estudiar la regulació de les relacions contractuals, de qualsevol classe, entre els professionals i els seus pacients; per tal d'informar sobre la seua procedència i actuant de mediadors per a la resolució amistosa dels conflictes que pogueren plantejar-se.  
16) Defensar els col·legiats, inclús judicialment, en aquelles situacions en què resultaren perjudicats, perseguits o vexats en el seu exercici professional, ja siga per persones individuals, públiques o organismes públics.  
17) Cursar tots els escrits dirigits a qualsevol organisme pels col·legiats, donant-los suport amb un informe puntual, quan així siga procedent.  
18) Promoure el sentit associatiu en favor de tota obra de cooperació que puga contribuir al benestar individual o col·lectiu de la classe professional.  
19) Resoldre tots els expedients que se li sotmeten i siguen de la seua competència.  
20) Recaptar l'import de les quotes i de les derrames establides per al sosteniment de les càrregues del col·legi, del Consell Autonòmic i del Consell General del col·legi, previstos en aquests Estatuts.  
21) Procedir a la contractació dels empleats o col·laboradors necessaris, en règim laboral o d'arrendament de serveis, per a la bona marxa del Col·legi; acceptar les propostes de prestacions voluntàries de col·legiats amb compensació econòmica o sense.   
22) Exercir, amb caràcter general, totes les funcions col·legials en matèria econòmica i sense cap exclusió; a més i podrà realitzar, respecte del patrimoni propi del col·legi, qualsevol classe d'actes de disposició i de gravamen, i en especial: A) Administrar béns. B) Pagar i cobrar quantitats. C) Fer efectiu lliuraments, donar o acceptar béns en o per a pagament. D) Atorgar transaccions, compromisos o renúncies. E) Comprar, vendre, retraure i permutar, pura o condicionalment, amb preu confessat o ajornat o pagat al comptat, qualsevol classe de béns i drets, llevat dels relatius a béns immobles, per als quals es requerirà l'Acord de l'Assemblea General. F) Dissoldre comunitats de béns i condominis, declarar obres noves, millores i excés de cabuda. G) Constituir, acceptar, dividir, alienar, gravar, redimir i extingir usdefruits, servituds, opcions i arrendaments inscriptibles i la resta de drets reals, exercitant totes les facultats derivades dels mateixos.  
23) Prendre part en concursos i subhastes, fer propostes i acceptar adjudicacions.  
24) Acceptar a benefici d'inventari i repudiar herències i fer, aprovar o impugnar, participacions d'herències i lliurar i rebre llegats.  
25) Contractar, modificar, rescindir i liquidar assegurances de qualsevol classe.  
26) Operar en caixes oficials, caixes d'estalvi i bancs, inclús el d'Espanya i les seus sucursals, fent tot quant la legislació i pràctiques bancàries permeten; seguir, obrir i cancel·lar comptes i llibretes d'estalvi, comptes corrents i de crèdit i caixes de seguretat.  
27) Comprar, vendre, canviar, pignorar valors i cobrar els seus interessos, dividends i amortitzacions, concertar pòlisses de crèdit, ja siga personal o amb pignoració de valors, amb bancs i establiments de crèdit, inclús amb el Banc d'Espanya i les seues sucursals, signant els oportuns documents.  
28) Modificar, transferir, cancel·lar, retirar i constituir depòsits d'efectiu, valors provisionals o definitius.  
29) Convocar l'Assemblea General.  
30) Proposar a l'Assemblea General premis o menciones honorífiques, per a aquells professionals que es feren creditors d'això.  
31) Mantindre els serveis d'assessorament jurídic i fiscal de la Junta de Govern, que s'estimen necessaris.  
32) Constituir el registre de societats professionals i aprovar amb caràcter executiu el seu reglament de funcionament, sense perjudici de la seua posterior ratificació per l'Assemblea General.  
33) Expressar lliurement les seues opinions en les matèries concernents a l'esfera de la representació col·legial.   
34) Qualsevol altra que s'estime procedent i ajustada a les competències del col·legi.  
  
Capítol III  
Comissió permanent  
  
Article 44. Composició i facultats de la Comissió Permanent  
La Comissió Permanent estarà composta pel president, secretari i tresorer de la Junta de Govern, i si no n'hi ha, pel vicepresident i vicesecretari.  
Són facultats de la Comissió Permanent:  
a) Desenrotllar quantes competències corresponguen a la Junta Directiva i li siguen encomanades, resolent les incidències que sorgisquen.  
b) Proposar quant procedira al Ple de la Junta de Govern i a l'Assemblea General.  
c) Realitzar aquelles activitats que encomane el Ple de la Junta de Govern o l'Assemblea General.  
d) Promoure quantes actuacions, cursos o edicions de qualsevol classe, convinguen a la professió de dentista en la nostra demarcació.  
e) Prestar l'assessorament als col·legiats que s'acorde en Assemblea General.  
f) Redactar els pressupostos i la memòria anual que, prèviament autoritzats pel Ple de la Junta de Govern, se sotmetran a l'aprovació de l'Assemblea General.  
g) Igualment, i de la mateixa manera, confeccionar la liquidació del pressupost de l'any anterior i els comptes de les despeses i ingressos, així com la comptabilitat general del Col·legi.  
h) Proposar a l'aprovació del Ple de la Junta de Govern, per a ser elevades a l'Assemblea General, les inversions i disposicions del patrimoni col·legial que s'estimen procedents.  
i) Establir la quantia de quotes, tant ordinàries com extraordinàries, que han d'abonar els col·legiats, així com les altres càrregues i derrames que s'estimen procedents, les quals se sotmetran al Ple de la Junta de Govern i, fa al cas, a l'autorització de l'Assemblea General, si hi calguera.  
j) Establir les tarifes o quotes per emissió de certificats, impresos, receptes, formularis, informes, i quantes labors realitze el col·legiat.  
  
k) Proposar a la Junta de Govern les modificacions dels reglaments vigents en el Col·legi i dels presents Estatuts, que s'estimen pertinents, per al seu sotmetiment a l'aprovació de l'Assemblea General, si hi calguera.  
  
  
Capítol IV  
Dels càrrecs unipersonals  
  
Article 45. Facultats del president  
a) El president velarà, dins de l'àmbit territorial del col·legi, pel compliment de les prescripcions reglamentàries i dels acords que adopte l'Assemblea General o la Junta de Govern.  
b) Tindrà, a tots els efectes, la representació legal del col·legi, compareixent en nom seu en tots els organismes de tipus administratiu, judicial i de qualsevol orde, estant facultat, sense necessitat de cap altre acord, per a designar advocats i procuradors que ostenten la representació i defensa dels interessos del col·legi i dels col·legiats.  
  
c) Convocar, presidir i dirigir les sessions de l'Assemblea General i de la Junta de Govern, tant en ple com en Comissió Permanent, ja siguen sessions ordinàries o extraordinàries, subscrivint l'acta corresponent.  
d) Autoritzar els informes, convocatòries i comunicacions que es dirigisquen als col·legiats, i a totes les autoritats, corporacions o persones particulars o jurídiques.  
e) Autoritzar, juntament amb el tresorer, els comptes bancaris del col·legi, les imposicions i els talons, xecs o reintegraments que es facen.  
f) Visar totes els certificats i escrits expedits per la secretaria del col·legi.  
g) Autoritzar, juntament amb el tresorer, els lliuraments i ordes de pagament, així com els llibres de comptabilitat.  
h) Nomenar les seccions acordades pel Ple de la Junta Directiva i les persones que es designen per a formar part de les mateixes.  
i) Autoritzar els pagaments, amb càrrec als fons del col·legi, signant mancomunadament el tresorer.  
  
Article 46. Facultats del vicepresident  
Correspon al vicepresident assistir i substituir, en cas d'absència, malaltia o defunció al president; exercint quantes funcions li conferisca aquest expressament, d'acord amb les seues competències, o les que resulten assignades al càrrec presidencial que substituïsca.  
  
Article 47. Facultats del secretari  
Independentment de les altres funcions que es deriven dels presents Estatuts, de les disposicions vigents i de les ordes emanades de la presidència, correspon al secretari:  
a) Redactar i remetre les convocatòries per a les distintes reunions dels òrgans del col·legi.  
b) Redactar actes de totes les reunions de l'Assemblea General, de la Junta de Govern en Comissió Permanent, o en Ple, ordenant la seua transcripció al llibre corresponent, una vegada aprovada, i amb el vistiplau del president.  
c) Custodiar i portar els llibres i arxius, registres, fitxers i expedients del col·legi i dels col·legiats.  
d) Custodiar i cuidar de l'anotació del registre dels llibres de «entrades» i «eixides» de qualsevol tipus d'oficis, comunicacions i escrits.  
e) Signar amb el president els escrits que emanen dels distints òrgans del col·legi.  
f) Expedir, amb el vistiplau del president, eles certificats que siguen procedents, procurant l'abonament de la taxa corresponent.  
g) Confeccionar la memòria de les activitats dels distints òrgans del col·legi en cada exercici; i llegir-la davant de l'Assemblea General.  
h) Organitzar i dirigir les oficines del col·legi, d'acord amb els seus Estatuts, sent responsable del seu marxa i del personal.  
i) Totes aquelles que li assigne la Junta de Govern.  
j) Convocar, per orde del president, les reunions de la Junta de Govern i de l'Assemblea General.  
  
Article 48. Facultats del vicesecretari  
El vicesecretari, conforme acorde la Junta de Govern, auxiliarà en el treball al secretari, assumint les seues funcions en cas d'absència, malaltia, abstenció, recusació o vacant, sense necessitat de justificació davant de tercers.  
  
  
Article 49. Facultats del tresorer comptador  
Correspon al tresorer comptador:  
a) Portar i autoritzar els llibres d'ingressos i despeses, així com, en general, la comptabilitat del col·legi, amb el vistiplau del president.  
b) Autoritzar i ordenar quants pagaments haja de realitzar el col·legi, amb la ratificació del president.  
c) Lliurar qualsevol classe de rebuts, quotes, taxes i la resta de càrrecs que hagen de ser abonats al col·legi.  
d) Preparar els pressupostos de cada exercici anual i la liquidació del pressupost de l'exercici anterior, així com els comptes de despeses i ingressos anuals, donant compte d'aquestes a l'Assemblea General.  
e) Confeccionar l'inventari de mobles, d'estris i efectes del col·legi, donant compte d'això a la Junta de Govern.  
f) Dirigir tota la comptabilitat del col·legi, amb l'aprovació de la Junta de Govern.  
g) Durant els quatre primers mesos de cada exercici, haurà d'elaborar la memòria anual amb els requisits previstos en l'article 11 de la Llei de Col·legis Professionals, i podrà comptar, a aquest efecte, amb l'assessorament tècnic que s'estime pertinent.   
  
Article 50. Facultats dels vocals  
Correspon als vocals, a més de les substitucions que s'indicaran en articles posteriors, exercir i participar en les comissions, activitats o comeses que li siguen assenyalades per l'Assemblea General, per la Junta de Govern o pel president, i s'informarà del seu resultat als mateixos.  
  
Capítol V  
De l'Assemblea General  
  
Article 51. Naturalesa jurídica  
L'Assemblea General de col·legiats és l'òrgan que comprén tots els membres del col·legi reunits, assumint la màxima autoritat dins d'aquest, i com a tal obliga en els seus acords a tots els col·legiats, inclús als absents, dissidents i abstinguts.   
  
Article 52. Classes d'assemblea. Quòrum d'assistència i convocatòria  
1. L'Assemblea General se celebrarà ordinàriament una vegada a l'any o extraordinàriament, quan ho sol·licite, per escrit, un 10% dels col·legiats, o quan les circumstàncies ho aconsellen a judici del president, la Junta de Govern o la Comissió Permanent.  
2. Perquè l'Assemblea puga celebrar-se vàlidament, hi caldrà comptar, en primera convocatòria, la meitat més un del cens col·legial, i, en segona convocatòria, quedarà constituïda l'Assemblea per siga quin siga el nombre d'assistents. Els acords es prendran per majoria simple de vots emesos, llevat que per a determinats acords s'assenyale un quòrum especial.  
Per a qualsevol acord que supose reforma dels Estatuts s'exigirà un quòrum d'assistència del 75%, com a mínim,de col·legiats exercents, i si no es reuneix aquest quòrum se celebrarà nova junta dins de les 24 hores següents a la primera convocatòria, on es necessitarà un quòrum del 20% de col·legiats. En tot cas, per a adoptar l'acord de modificació estatutària hi caldrà el vot favorable dels dos terços dels col·legiats presents.  
3. La convocatòria es farà per escrit, pel secretari, amb el vistiplau del president, i contindrà dia, hora i lloc per a la reunió, fixant les corresponents a la primera i segona convocatòria i l'orde del dia, en què figurarà com últim punt «precs i preguntes». La convocatòria serà remesa amb vuit dies d'antelació, com a mínim, als col·legiats, llevat que es tracte d'una reunió acordada amb caràcter d'urgència justificada que bastarà amb quaranta-vuit hores.   
4. En l'Assemblea es tractaran únicament els temes que figuren en l'orde del dia, sense perjudici que, en l'últim capítol, es recomane a la Junta de Govern i/o a la Comissió Permanent l'estudi d'aquells que es consideren necessaris.  
5. Únicament serà vàlid el vot dels col·legiats presentes en la votació. S'exclou l'opció del vot delegat.  
  
Article 53. Llibre d'actes   
De cada reunió que celebre, tant l'Assemblea General com la Junta de Govern, siga en Ple o en Comissió Permanent, s'estendrà la corresponent acta, que serà inscrita en el corresponent llibre que, amb tal fi existirà en la secretaria, sent custodiat pel secretari.  
  
  
Capítol VI  
Competències de l'assemblea general i moció de censura  
  
Article 54. Competències  
L'Assemblea General serà la competent per a:  
a) Aprovar, si és procedent, la memòria i l'actuació de la Junta de Govern, de la qual donarà lectura el secretari.  
b) Aprovar, si és procedent, el pressupost de despeses i ingressos per a l'exercici següent.  
c) Aprovar, si és procedent, la liquidació del pressupost de l'exercici anterior, i els comptes de despeses i ingressos, així com la comptabilitat general del col·legi.  
d) Ratificar quants acords haja adoptat la Junta de Govern i que precisen de tal aprovació, d'acord amb els presents Estatuts i la resta de normativa d'aplicació.  
e) Censurar l'actuació de la Junta de Govern en la seua totalitat, o de qualsevol dels seus components, quan procedira.  
f) Modificar els Estatuts socials.  
g) Aquelles altres que se li sotmeta a examen.  
  
Article 55. Moció i vot de censura   
L'Assemblea General podrà exigir la dimissió de la Junta de Govern per mitjà de l'adopció de la moció de censura, o del vot de censura, quan únicament cap algú o alguns dels seus membres, a títol individual. La petició haurà de ser subscrita, almenys, pel 20% dels col·legiats, expressant amb claredat les raons en què es fonamente.  
Perquè prospere la moció o el vot de censura, hauran d'emetre un vot favorable al mateix els dos terços dels membres de l'assemblea. En el cas d'existir majoria qualificada per a l'aprovació de la moció, la Junta de Govern cessarà en el seu mandat i s'obrirà un procés electoral dins de l'assemblea, que constituirà interinament una gestora d'edat, composta per cinc membres de l'assemblea, sent tres d'ells els de major edat i els altres dos, els de menor edat. Si prospera el vot de censura contra algun o alguns dels membres de la Junta, a títol individual, s'actuarà conforme a l'article 65 d'aquests Estatuts per als supòsits de vacants.  
Durant el període de temps que medie des de l'adopció de la moció de censura fins a la presa de possessió de la nova Junta de Govern, la gestora d'edat assumirà les funcions que a la Junta de Govern li conferesca en els presents Estatuts.  
  
Títol IX  
Eleccions  
  
Capítol I  
Principis electorals i condicions d'elegibilitat  
  
Article 56. Principis electorals  
El president i els altres càrrecs de la Junta de Govern seran triats en votació directa i secreta en què podran participar, com a electors, tots els col·legiats; i com elegibles els col·legiats, exercents o no, i que siguen espanyols o d'algun país de la Unió Europea, si té reconegut tal dret d'acord amb la legislació comunitària i espanyola, sempre que no estiguen incursos en cap de les situacions següents:  
  
a) Estar condemnats per sentència ferma, que comporte la inhabilitació o suspensió per a càrrecs públics, en tant aquestes subsistisquen.  
b) Haver estat disciplinàriament sancionat en qualsevol col·legi d'odontòlegs i estomatòlegs, mentre no hagen estat rehabilitats.  
c) Ser membre dels òrgans rectors d'un altre col·legi professional.  
  
d) Ser degà o rector de qualsevol facultat o universitat, pública o privada.  
e) Ser president o membre de l'òrgan executiu de qualsevol cort d'arbitratge, llevat de la del propi col·legi.  
f) Ostentar qualsevol càrrec públic en òrgans executius d'àmbit nacional, comunitari o local.  
g) No podran optar a ser candidats aquells que no estiguen al dia amb les seues quotes col·legials.  
h) No podran optar a ser candidats aquells que es troben sotmesos al règim d'incompatibilitats establides legalment.  
i) Totes les condicions d'elegibilitat hauran de ser complides en l'últim dia de termini de la presentació de candidatures.  
j) Ser membre de la Comissió Deontològica, havent de renunciar al càrrec si fa al cas. Si el nombre d'elegibles en la Comissió Deontològica excedeix el 50% dels seus membres, estos seran substituïts pels col·legiats exercents de major edat.  
En tot cas, per a ser triat com a president del col·legi caldrà haver estat col·legiat un mínim de 10 anys en aquest col·legi i per a ser vicepresident i secretari haver estat col·legiat un mínim de 5 anys en aquest mateix col·legi.  
  
Article 57. Llista de candidats  
Les candidatures als càrrecs de la Junta de Govern es presentaran en llistes tancades que seran votades globalment.  
Cap proponent podrà realitzar més d'una proposta per a cada càrrec.  
El període de mandat dels membres de la Junta de Govern serà de quatre anys, i podran ser reelegits o optar a un altre càrrec diferent de l'exercit.   
Es limiten el nombre de candidatures consecutives a un màxim de dos, llevat que no es presente cap candidatura alternativa.  
En les eleccions, el vot dels col·legiats exercents tindrà el mateix valor que el vot dels altres col·legiats.  
Els recursos que s'interposen en el procés electoral o contra el seu resultat, davant de la Junta Electoral, seran admesos en un sol efecte i no suspendran la votació, proclamació i possessió dels triats, llevat quan així s'acorde amb causes excepcionals mitjançant una resolució expressa i motivada.  
  
Capítol II  
Convocatòria. Mesa electoral. Proclamació de candidats,   
propaganda i votació  
  
Article 58. Convocatòria  
a) La convocatòria, per a eleccions a membres de la Junta de Govern, correspondrà al ple de la mateixa, i s'assenyalaran en la convocatòria els terminis per a la presentació de les candidatures, establint un terme no inferior a quaranta-cinc dies naturals, comptadors des de la publicació de la convocatòria, la qual fixarà també la data per a efectuar la votació i la forma del procés electoral, que haurà d'acabar en el termini de dos mesos des del tancament del termini de presentació de candidatures.  
La convocatòria designarà, a més la mesa electoral, que tindrà com a missió portar a terme tot el procés electoral, vigilant l'exacte compliment dels terminis i requisits previstos, resolent quants recursos es presenten i subscrivint les actes que resulten necessàries per a tals fins.  
  
b) Convocades eleccions, cessaran en els seus càrrecs els components de la Junta convocant; tot i que la Junta quedarà constituïda amb els qui no es presenten, els quals dirigiran el col·legi «en funcions» fins a la presa de possessió de la junta que resulte elegida en el procés electoral iniciat. Entre ells es designaran, si hagueren de cessar per raó de ser candidats, president, secretari i tresorer, sent els altres vocals. Si tots els membres de la Junta es presentaren a les eleccions convocades, en el moment del seu cessament nomenaran un president, que serà el col·legiat exercent més antic; un secretari, que serà el més jove, i tres vocals, per sorteig, d'entre els col·legiats amb més de cinc anys d'antiguitat, assumint el més antic dels tres el càrrec de tresorer; i tots ells assumiran «en funcions» la marxa del col·legi fins al final del procés electoral. Tals nomenaments seran acceptats obligatòriament, llevat de causa justificada d'exclusió.  
  
Article 59. Mesa electoral  
La mesa electoral es constituirà el dia i hora que assenyale la convocatòria i estarà constituïda per un president, que serà un membre de la Junta de Govern no candidat, i per dos col·legiats exercents, així com el secretari de la Junta de Govern, si tampoc no fóra candidat, o un altre membre de la mateixa si fa al cas. I es nomenarien, així mateix, els suplents de la respectiva mesa.  
Si no haguera membres de la Junta de Govern per a constituir la mesa, en la forma establida en l'apartat anterior, el president serà substituït pel col·legiat exercent de més edat i el secretari per l'exercent més jove.  
Els membres de la mesa electoral no podran ser candidats en eixes eleccions.  
La mesa electoral alçarà acta de l'acceptació del seu càrrec i de cada una de les seues  
reunions fins que aquestes hagen conclòs, proclamant els elegits.  
La mesa electoral proveirà equitativament a les candidatures proclamades de la mateixa informació, documentació o qualsevol altra dada d'una altra índole.  
  
Article 60. Proclamació de candidats  
L'endemà de l'expiració del termini per a presentar candidatures, reunida la mesa electoral proclamarà la relació dels candidats que reunisquen les condicions d'elegibilitat, alçant acta en què constarà, motivadament i si fa al cas, les causes d'exclusió de candidats que s'hagen materialitzat. Si existira un sol candidat vàlid per a un càrrec, serà proclamat electe sense més. La llista es publicarà al tauler d'anuncis del col·legi.  
En el mateix dia, o al següent de la publicació de les candidatures proclamades al tauler d'anuncis, els candidats que no hagueren estat acceptats podran presentar un escrit d'al·legacions impugnant la seua exclusió i sol·licitant la modificació de l'acord i la seua admissió com a candidat; la mesa electoral resoldrà en el termini de dos dies següents, inserint-los en la llista, si la resolució fóra favorable o denegant-la definitivament, sense perjudici que puga formular-se, pels afectats, els recursos establits en estos Estatuts.  
Aprovades les candidatures, els admesos podran designar, per mitjà d'un escrit dirigit a la mesa, un interventor qui tindrà dret a participar, una vegada acceptat el nomenament, en tots els actes electorals, presentant les reclamacions, recursos i al·legacions que estime pertinent i signant les actes que s'alcen.  
  
Article 61. Propaganda electoral  
Els candidats podran realitzar les activitats i propaganda electoral que estimen pertinents, sempre que no supose descrèdit o falta de respecte personal als altres candidats, o atempte directament contra aquests Estatuts, els del Consell General, Autonòmic, o el codi deontològic professional. La vulneració d'aquesta obligació motivarà la seua exclusió com a candidat, oïda la comissió deontològica del col·legi.  
L'acord d'exclusió podrà ser impugnat de la mateixa manera expressada en l'article precedent. La mesa electoral, amb càrrec al col·legi, serà l'encarregada d'emetre les paperetes electorals i els sobres per al vot, tant directe com per correu, úniques vàlides per al procés electoral.  
Les paperetes seran iguals i contindran tots els candidats.  
  
Article 62. Votació  
L'acte electoral se celebrarà el dia i lloc assenyalats en la convocatòria, des de les 10.00 fins a les 20.00 hores. El vot no serà delegable.  
Es tindrà en compte que:  
1. El vot podrà ser emés personalment, el dia de l'elecció, o per correu certificat.  
2. En el supòsit de vot per correu, el col·legiat/ada que desitge utilitzar aquest procediment haurà de sol·licitar-ho per escrit al col·legi per mitjà de correu postal, correu electrònic, fax o per mitjà de sol·licitud realitzada en dependències col·legials, al col·legi, i s'utilitzarà la papereta oficial convenientment doblegada en el sobre també oficial remesos ambdós pel col·legi, sense cap anotació, el sobre així tancat, amb el vot en l'interior, s'introduirà al seu torn en un altre de més gran, en què s'adjuntarà un escrit signat pel col·legiat i dirigit a la mesa electoral, en què expresse el seu desig d'emetre el vot per correu, acompanyat de fotocòpia del seu document nacional d'identitat o carnet col·legial i enviant-lo per correu certificat, i constant en el sobre «conté vot per a l'elecció de Junta Directiva de l'Il·lustre Col·legi Oficial d'Odontòlegs i Estomatòlegs de València». Aquest sobre tindrà entrada en la Secretaria del col·legi amb una antelació de vint-i-quatre hores, com a mínim, de l'inici de la votació. Acabada la votació individual, el secretari de la mesa procedirà a la seua obertura i a depositar els vots en l'urna. Els sobres que arribaren a la secretaria del col·legi després del termini assenyalat en el paràgraf anterior seran destruïts sense obrir-los, fent constar en l'acta la incidència detalladament.  
  
3. A l'hora i lloc previst per a la votació s'instal·larà una urna per la mesa electoral, i en el lloc on s'assegure la intimitat de la votació es disposaran les paperetes oficials que seran utilitzades pels votants, els quals les introduiran personalment en l'urna, prèvia la seua identificació davant de la mesa.  
4. La Mesa resoldrà quantes incidències succeïsquen durant la celebració de l'acte.  
5. El vot personal anul·larà l'emés per correu, per la qual cosa la mesa electoral comprovarà en el llistat de col·legiats tal circumstància, abans d'introduir els vots per correu.  
6. Finalitzada la votació es procedirà tot seguit a l'escrutini dels vots emesos. Es declararan nul·les les paperetes que continguen expressions alienes a la votació o estiguen ratllades o esmenades, o vote per persona no candidata. Igualment aquelles que siguen diferents de les editades per la mesa electoral.  
En cap cas es podrà anul·lar parcialment una papereta.  
7. Del desenrotllament de la votació i el resultat de l'escrutini s'alçarà acta, la qual serà signada per tots els membres de la Mesa i els interventors que estiguen presentes a l'escrutini. Una còpia s'inserirà al tauler d'anuncis del col·legi.  
8. Si es produïra empat a vots s'haurà de convocar nova votació i en el cas que persistira l'empat serà proclamada la candidatura el president/a de la qual tinguera més antiguitat com a col·legiat/ada, i, si fóra la mateixa, el/la de més edat.  
9. Dins de les quaranta-vuit hores següents a la proclamació d'elegits, es podrà impugnar, per escrit, la totalitat de l'acte electiu o sol·licitar les correccions d'errors comesos. La mesa electoral resoldrà en el termini de dos dies següents la impugnació, accedint o denegant allò que sol·licita. En el primer cas, si procedira, podrà invalidar-se l'elecció i convocar-la novament dins dels quinze dies següents o realitzant en tot cas les correccions que no afecten el fons de l'elecció; en cas de denegació de la impugnació es podran utilitzar pels recurrents els recursos en la forma establida en aquests Estatuts.  
  
10. Transcorreguts els terminis previstos sense impugnació o resolta definitivament l'elecció, la Junta Directiva cessant expedirà, en el termini de 15 dies, els corresponents nomenaments que hagen obtingut la majoria de vots, comunicant-los al Consell General, a la comunitat autònoma i al Consell de Col·legis d'Odontòlegs i Estomatòlegs de la Comunitat Valenciana.  
  
Capítol III  
Presa de possessió i cessament de la junta de govern  
  
Article 63. Presa de possessió  
Dins dels 30 dies de després l'elecció, la nova Junta de Govern prendrà possessió, de la qual es redactarà l'acta corresponent, que signaran tant els membres ixents com els entrants.  
  
Article 64. Cessament  
Els càrrecs de la Junta Directiva cessaran per les causes següents:  
a) Expiració del termini per al que foren elegits.  
b) Renuncia de la persona interessada.  
c) Nomenament per a un càrrec del govern central o autonòmic, o de les distintes administracions públiques, siga central, autonòmica, local o institucional.  
d) Condemna, per sentència ferma, que comporte inhabilitació per a càrrecs públics.  
e) Sanció disciplinària per falta greu o molt greu, imposada pel col·legi en virtut del corresponent expedient.  
f) Pèrdua de la condició de l'elegibilitat, d'acord amb els presents Estatuts.  
g) Baixa per malaltia que l'incapacite per un temps superior a sis mesos.  
h) Per defunció de qualsevol membre.  
i) Aprovació de la moció de censura regulada en l'article 54.  
  
Article 65. Vacants  
En el supòsit de produir-se el cessament de qualsevol dels càrrecs directius, en la forma dita en l'article anterior, s'observarà el següent:  
  
1. El president se substituirà pel vicepresident, qui exercirà el càrrec fins a nou nomenament. El secretari pel vocal més jove de la Junta, i el tresorer pel de més edat dels vocals.  
2. Immediatament es convocarà eleccions per a cobrir el càrrec, pel temps que reste fins a la pròxima elecció i en la forma establida en els articles precedents, si quedara més de la meitat del període de mandat. Si per la brevetat del període que resta fins a la nova elecció estatutària, s'entenguera innecessari produir un procés electoral, així ho acordarà la Junta de Govern en resolució motivada, que haurà de ser ratificada en la primera Junta de Govern que se celebre.  
3. Si es produïra el cessament de la meitat més un dels membres de la Junta de Govern, hi caldrà convocar eleccions generals.  
  
Títol X  
Règim jurídic de les unitats assistencials   
d'odontologia / estomatologia  
  
Capítol únic  
  
Article 66. Normes administratives  
1. L'exercici professional s'efectuarà en unitats assistencials d'odontologia / estomatologia (ja siguen consultes o clíniques dentals o serveis de dentista), entenent-se per tals les unitats assistencials aquelles en què un dentista és responsable de realitzar activitats professionals encaminades a la promoció de la salut bucodental, duent a terme la prevenció, diagnòstic i tractament de les anomalies i malalties de les dents, la boca, els maxil·lars i els teixits annexos en l'individu i en la comunitat, així com la prescripció de medicaments, pròtesis i productes sanitaris en l'àmbit del seu exercici professional.  
2. Les dites unitats reuniran els requisits establits en les normes estatals, autonòmiques, locals o col·legials que se'ls apliquen i no podran compartir, en cap de cas, un espai físic immoble amb laboratoris privats de pròtesis dentals.  
  
Article 67. Anunci de la unitat assistencial d'odontologia / estomatologia  
Tota unitat assistencial de dentista haurà d'ostentar en la porta d'entrada al local un rètol, en què conste nom i cognoms del col·legiat i el seu número de col·legiació, amb la titulació que disposa, a més de figurar la llegenda «clínica dental» i «servei d'odontologia / estomatologia», «servei de dentista» o una altra de similar acceptada per la Junta de Govern.  
En l'interior de la unitat assistencial, i a la vista del públic, haurà de figurar el títol original o fotocòpia autenticada del mateix, i l'acreditatiu de la col·legiació amb el certificat d'inspecció per a obertura de tal unitat assistencial d'odontologia / estomatologia.  
  
Article 68. Fitxer  
En cada unitat assistencial de serveis de dentista haurà d'existir una història clínica per cada pacient tractat en la mateixa.  
  
Article 69. Obertura d'unitat assistencial d'odontologia / estomatologia  
El col·legi podrà col·laborar i cooperar amb les administracions públiques en els procediments relatius a les autoritzacions administratives que precisen els centres sanitaris l'oferta assistencial, els quals comprenguen els serveis de dentista.  
  
Article 70. Direcció i organització de les unitats assistencials de odontologia / estomatologia  
Les consultes dentals estaran necessàriament organitzades, gestionades i ateses directament i personalment per un odontòleg o estomatòleg, responsable d'elles.  
En cas d'absència del col·legiat/ada, en la unitat assistencial d'odontologia / estomatologia no podrà realitzar-se labors clíniques assistencials, llevat que un altre col·legiat/ada substitut quede al capdavant de la mateixa, havent de comunicar-se tal circumstància i en tot cas al col·legi.  
Article 71. Traspàs d'unitats assistencials d'odontologia / estomatologia  
El col·legiat/ada, o els seus hereus a la defunció d'aquest, així com la societat professional, tindran dret a traspassar la seua unitat assistencial d'odontologia / estomatologia, de què foren titulars, a un altre professional col·legiat o a una societat professional, prèvia comunicació a la Junta de Govern, i expedient aprovatori de tal cessió, per tal de comprovar que es troba dins de la legalitat.  
  
Article 72. Inspeccions de les unitats assistencials d'odontologia i estomatologia  
La Junta de Govern instarà l'òrgan competent a realitzar inspeccions de les unitats assistencials d'odontologia / estomatologia, quan lo estimen necessari, o existisca constància o indicis d'incompliment de les normes d'estos Estatuts o de la comissió de qualsevol falta contra la deontologia professional, o es reba qualsevol denúncia de fets perseguibles.  
  
Article 73. Pressupost als pacients  
Tot pacient rebrà del professional, o societat professional, un pressupost detallat de l'import de tractament amb especificacions concretes, així com la forma de pagament que s'acorde. S'expedirà per duplicat, que firmaran ambdues parts, sent un exemplar per a cada una d'elles.  
Realitzat el pagament, s'expedirà la corresponent rebut liquidació.  
  
Títol XI  
Règim econòmic del col·legi  
  
Capítol I  
Dels pressupostos i la comptabilitat  
  
Article 74. Preparació dels pressupostos  
Els pressupostos anuals i la liquidació de l'exercici anterior seran preparats, redactats i presentats pel comptador tresorer, amb el vistiplau del president. I, prèviament a presentar-se davant de l'Assemblea General, seran aprovats per la Junta de Govern en Ple.  
  
Article 75. Aprovació dels pressupostos  
L'Assemblea General de col·legiats aprovarà els pressupostos anuals de l'entitat per a l'exercici següent i la liquidació del pressupost de l'any anterior, sobre ingressos i despeses, en l'assemblea ordinària corresponent.  
Així mateix, l'Assemblea General aprovarà les quotes i quantes exaccions calguen per a fer front a les despeses d'administració i per a complir els fins i funciones que competeixen al col·legi.  
Prèviament a la presentació dels pressupostos, per a la seua aprovació en l'Assemblea General, hauran de fer-se públics i exposar-los en dependències col·legials i en la pàgina web oficial de l'ICOEV, amb set dies, com a mínim, d'antelació a la celebració de l'assemblea.  
  
Article 76. Comptabilitat col·legial  
Els llibres de comptabilitat, els pressupostos i tots els suports que justifiquen les despeses i ingressos del col·legi, estaran arxivats al col·legi i sota la custòdia del tresorer comptador.  
  
Capítol II  
Dels recursos econòmics  
  
Article 77. Dels recursos ordinaris  
Constitueixen recursos ordinaris del col·legi els següents:  
a) Les quotes d'incorporació al col·legi.  
b) L'import de les quotes ordinàries, fixes o variables, i les quotes extraordinàries que aprove la Junta General.  
c) Els rendiments i fruits de qualsevol naturalesa que produïsquen les activitats, béns o drets que integren el patrimoni del Col·legi, així com els rendiments dels fons depositats en els seus comptes.  
  
d) Els drets que establisca la Junta de Govern per emissió d'informes, dictàmens, laudes de mediació, o per la prestació de serveis semblants per part del col·legi.  
e) Els drets que s'establisquen per la venda de certificats oficials, receptes o impresos d'ús obligatori, per part dels col·legiats.  
  
f) Qualsevol altre concepte que legalment procedira.  
  
Article 78. Dels recursos extraordinaris  
Constituiran recursos extraordinaris del col·legi els següents:  
a) Les subvencions o donatius que es concedisquen al col·legi per l'Estat o corporacions oficials, entitats o particulars.  
b) Els béns i drets de qualsevol classe que, per herència, llegat o un altre títol, passen a formar part del patrimoni del col·legi.  
c) Les quantitats que per qualsevol concepte corresponga percebre al col·legi quan administre, complint algun encàrrec temporal o perpetu, inclús cultural o benèfic, determinats béns o rendes.  
d) Qualsevol altre que legalment procedira.  
  
Títol XII  
Règim administratiu i personal del col·legi  
  
Capítol I  
Règim administratiu  
  
Article 79. Carnet col·legial  
Tot col·legiat, des del moment de la seua incorporació al col·legi, rebrà el carnet que l'acredita com a tal, amb el seu número col·legial, expedit pel secretari amb el vistiplau del president, en què figurarà la signatura del col·legiat i la seua fotografia. Així mateix rebrà certificat d'acord d'admissió.  
  
Article 80. Expedient personal  
També, i des del moment de la seua col·legiació, s'obrirà l'expedient personal de cada col·legiat, que s'encapçalarà amb la seua sol·licitud d'alta col·legial, la tramitació fins a la seua admissió; en què es faran constar quantes vicissituds referents al col·legiat vagen succeint durant el seu exercici professional.   
  
Article 81. Talonaris de receptes, impresos i certificats  
Així mateix, des del moment de la seua incorporació al col·legi, el col·legiat tindrà dret a què se li vagen lliurant, amb el pagament previ dels mateixos, talonaris de receptes odontoestomatològiques que haja aprovat i confeccionat el col·legi. Igualment impresos per a certificats, i el certificat d'aprovació per a la seua unitat assistencial d'odontologia / estomatologia.  
  
Article 82. Revista del col·legi i altres publicacions  
El col·legi podrà editar la seua revista oficial, on recollirà totes les disposicions oficials, qüestions professionals, notícies d'interés, etc., així com els treballs científics que per la seua importància meresquen ser coneguts pels col·legiats.  
  
Article 83. Premis i distincions  
El col·legi podrà establir premis i distincions encaminades al reconeixement de valors professionals o serveis rellevants prestats al col·legi i a la societat, en el marc dels fins col·legials. Els dits premis i distincions es regularan pels seus Estatuts particulars.  
  
Capítol II  
Personal del col·legi  
  
Article 84. Personal executiu i laboral  
1. La Junta de Govern podrà contractar el personal que calga per al seu funcionament correcte i compliment dels seus fins.  
2. Sota les ordes directes del secretari de l'Il·lustre Col·legi d'Odontòlegs i Estomatòlegs de València, es procedirà a la distribució del treball entre el personal laboral contractat.  
  
Article 85. Assessoria jurídica  
1. La Junta de Govern comptarà amb la corresponent assessoria jurídica, integrada pel nombre de lletrats que es determine per la junta de govern.  
2. L'assessoria jurídica cuidarà de l'adequació a dret de les resolucions, expedients i actuacions en general dels respectius òrgans i, amb tal finalitat emetrà els informes o dictàmens que procedisquen.  
  
3. Els membres de l'assessoria jurídica seran designats i contractats per la Junta de Govern.  
  
Article 86. Altres assessors  
La Junta de Govern podrà contractar personal assessor en diverses qüestions que considere adients.   
  
Títol XIII  
Modificació de l'àmbit territorial del Col·legi i dissolució  
  
Capítol I  
Modificació de l'àmbit territorial del col·legi  
  
Article 87. Fusió i absorció  
Per a poder modificar l'àmbit territorial del col·legi per unió o fusió amb un o altres de la mateixa professió, així com l'absorció pel col·legi d'altres preexistents, sempre que cap d'ells sobrepasse l'àmbit de la Comunitat Valenciana, hi caldrà l'acord de l'assemblea del col·legi, pres amb el vot favorable dels dos terços dels col·legiats, i haurà d'obtindre's l'aprovació per Decret del Consell, amb un informe previ del Consell Valencià de Col·legis Professionals d'Odontòlegs i Estomatòlegs.  
  
Article 88. Segregació  
La modificació de l'àmbit territorial del col·legi, per segregació, haurà de ser pres per acord del col·legi, amb el vot favorable dels terços dels col·legiats i aprovat per Decret del Consell, amb un informe previ del Consell Valencià de Col·legis Professionals d'Odontòlegs i Estomatòlegs.  
  
Capítol II  
Dissolució i liquidació del col·legi  
  
Article 89. Dissolució  
La dissolució del col·legi requerirà l'acord de l'Assemblea General; reunida en sessió extraordinària. La validesa de constitució de la qual exigirà la presència del menys el 75% dels col·legiats.  
L'acord de dissolució haurà de comptar també amb el vot favorable, almenys, del 75% dels col·legiats presents en la sessió i haurà de ser aprovat per Llei de les Corts, amb un informe previ del Consell Valencià de Col·legis Professionals d'Odontòlegs i Estomatòlegs.   
  
Article 90. Liquidació  
En cas de ser aprovada la dissolució, es nomenarà una comissió liquidadora. La qual procedirà a quantificar -després d'haver abonat els deutes que hi hagueren- els béns i valors que resultaren sobrants. Els quals s'adjudicaran a les entitats benèfiques i de previsió social de l'organització col·legial d'odontòlegs i estomatòlegs de l'àmbit territorial que corresponga, i si no n'hi ha, a qualsevol entitat benèfica.